KOMISSION TÄYTÄNTÖÖNPANOASETUS (EU) 2021/556,

annettu 31 päivänä maaliskuuta 2021,

täytäntöönpanoasetusten (EU) 2017/1529 ja (EU) N:o 540/2011 muuttamisesta perusaineen natriumkloridi hyväksymisedellytysten osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan yhdessä sen 23 artiklan 5 kohdan kanssa,

sekä katsoo seuraavaa:

(1) Komission täytäntöönpanoasetuksella (EU) 2017/1529 (2) hyväksyttiin tehoaine natriumkloridi perusaineeksi ja sisällytettiin se komission täytäntöönpanoasetuksen (EU) N:o 540/2011 (3) liitteessä olevaan C osaan. Komissio perusti päätöksensä Euroopan elintarviketurvallisuusviranomaisen, jäljempänä ’elintarviketurvallisuusviranomainen’, esittämään tekniseen raporttiin ja komission laatimaan tarkastelukertomukseen (4).

(2) Täytäntöönpanoasetuksen (EU) N:o 540/2011 liitteessä olevassa C osassa esitetty perusaineen natriumkloridi hyväksyntä rajoittui sen käyttöön sienitautien ja hyönteisten torjunta-aineena.

(3) Collectif Anti-baccharis -niminen organisaatio toimitti marraskuussa 2017 komissiolle asetuksen (EY) N:o 1107/2009 23 artiklan 3 kohdan mukaisesti hakemuksen, jossa pyydettiin natriumkloridin käytön laajentamista rikkakasvien torjunta-aineena käyttöön, ja päivitti tätä hakemusta elokuussa 2018 ja heinäkuussa 2020.

(4) Komissio pyysi elintarviketurvallisuusviranomaiselta tieteellistä apua. Tämän kuulemisen tuloksena katsottiin, ettei elintarviketurvallisuusviranomaiselta ole perusteltua pyytää uutta tieteellistä arviointia kyseisen aineen luonne ja pyynnön laajuus huomioon ottaen. Komissio laati päivitetyn tarkastelukertomuksen, jossa otettiin huomioon elintarviketurvallisuusviranomaisen aikaisempi tekninen raportti (5) ja hakijan toimittamat tiedot.

(5) Komissio esitti päivitetyn tarkastelukertomuksen ja asetusluonnoksen pysyvälle kasvi-, eläin-, elintarvike- ja rehukomitealle 25 päivänä tammikuuta 2021.

(6) Hakijalle annettiin mahdollisuus esittää huomautuksensa päivitetystä tarkastelukertomuksesta.

(7) Vaikuttaa siltä, että natriumkloridin voidaan olettaa täyttävän asetuksen (EY) N:o 1107/2009 23 artiklassa säädetyt vaatimukset rikkakasvien torjunta-aineena käytön osalta, kuten päivitetyssä tarkastelukertomuksessa esitetään. Siksi natriumkloridin käyttö rikkakasvien torjunta-aineena olisi sallittava. Kun lisäksi otetaan huomioon, että natriumkloridin osalta sallitaan nyt uusi käyttötarkoitus ja että on hyväksyttävää edelleen sallia natriumkloridia koskevassa päivitetyssä tarkastelukertomuksessa tarkoitetut natriumkloridin muut mahdolliset käyttötarkoitukset, on aiheellista poistaa nykyinen rajoitus, jonka mukaan ainetta voidaan käyttää ainoastaan sienitautien ja hyönteisten torjunta-aineena.

(8) Asetuksen (EY) N:o 1107/2009 13 artiklan 2 kohdan sekä sen 6 artiklan mukaisesti ja ottaen huomioon nykyinen tieteellinen ja tekninen tietämys on kuitenkin tarpeen säilyttää tietyt tämän tehoaineen käyttöä koskevat edellytykset.

(9) Sen vuoksi täytäntöönpanoasetuksia (EU) 2017/1529 ja (EU) N:o 540/2011 olisi muutettava.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2017/1529 muuttaminen Muutetaan täytäntöönpanoasetuksen (EU) 2017/1529 liite I tämän asetuksen liitteen I mukaisesti.

2 artikla Täytäntöönpanoasetuksen (EU) N:o 540/2011 muuttaminen Muutetaan täytäntöönpanoasetuksen (EU) N:o 540/2011 liite tämän asetuksen liitteen II mukaisesti.

3 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 31 päivänä maaliskuuta 2021. Komission puolesta Puheenjohtaja Ursula VON DER LEYEN

(1) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(2) Komission täytäntöönpanoasetus (EU) 2017/1529, annettu 7 päivänä syyskuuta 2017, perusaineen natriumkloridi hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 232, 8.9.2017, s. 1).

(3) Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

(4) Pysyvä kasvi-, eläin-, elintarvike- ja rehukomitea valmisteli kokouksessaan 20. heinäkuuta 2017 perusainetta natriumkloridi koskevan lopullisen tarkastelukertomuksen ja muutti sitä 25. tammikuuta 2021, jotta natriumkloridi voidaan hyväksyä perusaineeksi asetuksen (EY) N:o 1107/2009 mukaisesti (SANTE/10383/2017– rev.2).

(5) EFSA (Euroopan elintarviketurvallisuusviranomainen), 2017. Technical report on the outcome of the consultation with Member States and EFSA on the basic substance application for (sea) salt (sodium chloride) for use in plant protection as fungicide and insecticide. EFSA supporting publication 2017:EN-1172. 56pp.doi:10.2903/sp.efsa.2017.EN-1172.